**Ministru kabineta noteikumu projekta**

**“Grozījumi Ministru kabineta 2017. gada 27. jūnija noteikumos Nr. 381 “Nacionālās zinātniskās darbības informācijas sistēmas noteikumi””**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts “Grozījumi Ministru kabineta 2017. gada 27. jūnija noteikumos Nr. 381 “Nacionālās zinātniskās darbības informācijas sistēmas noteikumi”” (turpmāk – noteikumu projekts) izstrādāts saskaņā ar Zinātniskās darbības likuma 40. panta otro daļu un 42. panta sesto daļu.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Līdz 2017. gada 1. jūnijam spēkā bija Ministru kabineta 2006. gada 16. maija noteikumi Nr. 397 "Noteikumi par zinātnisko institūciju reģistrā reģistrētā zinātniskā institūta gada publisko pārskatu" (turpmāk – MK noteikumi Nr. 397; zaudēja spēku 2017. gada 1. jūnijā), kas noteica zinātnisko institūciju reģistrā reģistrētā zinātniskā institūta gada publiskajā pārskatā iekļaujamo informāciju. MK noteikumi Nr. 397 attiecās uz valsts augstskolām, Latvijas Zinātņu akadēmijas dibinātajiem zinātniskajiem institūtiem, institūtiem, kas ir dibinātāja institūcijas struktūrvienības, un citiem institūtiem. MK noteikumi Nr. 397. paredzēja attiecīga pārskata iesniegšanu Izglītības un zinātnes ministrijai 15 pārskata eksemplāru veidā, kas radīja lieku administratīvu un finansiālo slogu institūcijām, kā arī iesniegtās informācijas izmantošana bija apgrūtinoša. Papildus pārskatam, kurā iekļaujamo informācijas apjomu regulēja MK noteikumi Nr. 397., līdz 2016. gada 21. decembrim spēkā bija Zinātniskās darbības likuma 28. panta sestā un septītā daļa, kas noteica, ka visas zinātnisko institūciju reģistrā reģistrētās zinātniskās institūcijas iesniedz Izglītības kvalitātes valsts dienestam (zinātnisko institūciju reģistram) ziņas par savu darbību – ziņas par zinātniekiem un akadēmiskajos amatos ievēlētajām personām, ziņas par īstenotajiem projektiem un zinātniskās darbības rezultātiem. Šīs reģistram sniedzamās ziņas valsts zinātnisko institūtu un augstskolu gadījumā dublēja pārskatā iekļaujamo informāciju (noteica MK noteikumi Nr. 397). Valsts zinātniskās institūcijas, kas pretendē uz zinātnes bāzes finansējumu no valsts budžeta līdzekļiem līdz kārtējā gada 1. aprīlim iesniedz Izglītības un zinātnes ministrijai un attiecīgās nozares ministrijai ziņas par savu darbību iepriekšējā kalendārajā gadā. Šo ziņu iesniegšanu nosaka Ministru kabineta 2013. gada 12. novembra noteikumi Nr.1316 "Kārtība, kādā aprēķina un piešķir bāzes finansējumu zinātniskajām institūcijām" (turpmāk – MK noteikumi Nr. 1316). Ziņas, kuras Izglītības un zinātnes ministrijai un attiecīgās nozares ministrijai tiek iesniegtas atbilstoši nosaka MK noteikumi Nr. 1316, kas ietver datus par zinātniskajās institūcijās akadēmiskajos amatos ievēlētajām personām, zinātnes tehnisko personālu un zinātni apkalpojošo personālu un tā slodzi iepriekšējā kalendārajā gadā, iepriekšējā kalendārajā gadā īstenoto zinātniskās darbības projektu sarakstu un iepriekšējā kalendārajā gadā publicēto zinātnisko rakstu sarakstu un spēkā uzturēto patentu, preču zīmju, dizainparaugu, augu šķirņu sarakstu. Informācija par zinātniskās darbības rezultātiem, tai skaitā iepriekšējā kalendārajā gadā publicēto zinātnisko rakstu saraksts un spēkā uzturēto patentu, preču zīmju, dizainparaugu, augu šķirņu saraksts tiek iekļauta arī zinātnisko institūtu pārskatos atbilstoši MK noteikumu Nr. 397 11.14. apakšpunktam. Iepriekšējā kalendārajā gadā īstenoto zinātniskās darbības projektu sarakstā tiek norādīts arī projekta pasūtītājs vai projektu uzraugošā iestāde, kas var būt gan komercuzņēmums (projekta pasūtītājs), gan normatīvajos aktos par projekta īstenošanu noteikta atbildīgā valsts pārvaldes iestāde, piemēram, Centrālā finanšu un līgumu aģentūra, Valsts izglītības attīstības aģentūra vai cita iestāde.Papildus zinātniskie institūti, augstākās izglītības institūcijas, uzņēmumi, kuri veic zinātniski pētniecisko darbību saskaņā ar Ministru kabineta 2016. gada 20. decembra noteikumiem Nr.812 “Oficiālās statistikas veidlapu paraugu apstiprināšanas un veidlapu aizpildīšanas un iesniegšanas noteikumi” līdz kārtējā gada 15. martam iesniedza statistikas pārskatu par zinātni (zinātnisko darbību) Centrālajai statistikas pārvaldei.Ar mērķi novērst informācijas atkārtotu iesniegšanu dažādām valsts pārvaldes iestādēm, kā arī organizēt informācijas iesniegšanu strukturētā veidā, kas ilgtermiņā samazinātu administratīvo slogu gan zinātniskajām institūcijām, gan valsts pārvaldes iestādēm, 2016. gada 22. decembrī stājās spēkā grozījumi Zinātniskās darbības likumā, nosakot Nacionālās zinātniskās darbības informācijas sistēmas izveidošanu, kas ir, kā vienota platforma informācijas par zinātni apstrādei valsts mērogā. Zinātniskās darbības likums nosaka ka zinātnisko institūciju pārskatu par zinātnisko darbību datubāze ir Nacionālās zinātniskās darbības informācijas sistēmas sastāvdaļa. Pārskatā par zinātniskās institūcijas zinātnisko darbību iekļaujamo ziņu apjomu, iesniegšanas, izmantošanas un publiskošanas kārtību nosaka Ministru kabinets. Zinātniskās darbības likuma 40. panta otrā daļa un izstrādātais noteikumu projekts paredz, ka turpmāk pārskatu par zinātniskās institūcijas zinātnisko darbību iepriekšējā kalendārajā gadā iesniedz visas zinātnisko institūciju reģistrā reģistrētās zinātniskās institūcijas, izmantojot Nacionālās zinātniskās darbības informācijas sistēmas tehniskos risinājumus, pārskats iesniedzams tikai elektroniski. Pārskata par zinātniskās institūcijas zinātnisko darbību iesniegšanas termiņš (1. aprīlis) ir saskaņots ar datu iesniegšanu zinātnes bāzes finansējuma aprēķināšanai. 22.08.2017. saskaņošanas sanāksmes dalībnieki (Zemkopības ministrija, Tieslietu ministrija, Valsts zinātnisko institūtu asociācija) ierosināja normatīvo aktu skaita samazināšanas nolūkos, veidot normatīvo aktu, kas nosaka Nacionālajā zinātniskās darbības informācijas sistēmā iesniedzamā zinātnisko institūciju pārskata par zinātnisko darbību saturu noteikt kā daļu no Ministru kabineta 2017. gada 27. jūnija noteikumiem Nr. 381 “Nacionālās zinātniskās darbības informācijas sistēmas noteikumi” attiecīgi labojot 2017. gada 6. jūlijā Valsts sekretāru sanāksmē izsludināto noteikumu projektu “Noteikumi par pārskatu par zinātniskās institūcijas zinātnisko darbību” (VSS-725, protokols Nr. 15). Minēto Ministru kabineta noteikumu apvienošana nav saistīta tikai ar normatīvo aktu skaita samazināšanu, bet arī Zinātniskās darbības likuma 40.panta pirmā daļa noteic, ka zinātniskā institūcija sagatavo un ik gadu ievada Nacionālajā zinātniskās darbības informācijas sistēmā pārskatu par zinātnisko darbību, kurā ietver ziņas par zinātniskās institūcijas darbības mērķiem un rezultātiem, kā arī piešķirtajiem valsts budžeta līdzekļiem un to izlietojumu. Savukārt minētā likuma 42.panta otrās daļas 6.punkts noteic, ka Nacionālā zinātniskās darbības informācijas sistēma ietver zinātnisko institūciju zinātniskās darbības pārskatus. Līdz ar to lietderīgāk ir nesadrumstalot esošo tiesisko regulējumu, bet noteikt regulējumu par pārskatiem MK noteikumos Nr.  381. “Nacionālās zinātniskās darbības informācijas sistēmas noteikumi”.Lai nodrošinātu pārskatā par zinātniskās institūcijas zinātnisko darbību sniegto datu kvalitāti un tajā sniegtās ziņas izmantotu zinātnes bāzes finansējuma aprēķināšanai, Izglītības un zinātnes ministrija nodrošinās, to pārbaudi, kā to paredz MK noteikumu Nr. 1316 10. punkts. Līdz 2018. gada 1. februārim Izglītības un zinātnes ministrija izdarīs grozījumus vadlīnijās par informācijas iesniegšanu Zinātnes bāzes finansējuma aprēķināšanai, paredzot informācijas iesniegšanu zinātniskās darbības pārskatā Nacionālajā zinātniskās darbības informācijas sistēmā. Šāda kārtība nav pretrunā MK noteikumos Nr. 1316 noteiktajam, ka ziņas par savu darbību zinātniskā institūcija iesniedz Izglītības un zinātnes ministrijai, jo Nacionālā zinātniskās darbības informācijas sistēma ir valsts informācijas sistēma, kuras pārzinis un turētājs ir Izglītības un zinātnes ministrija. Citu pārskatā par zinātniskās institūcijas zinātnisko darbību iesniedzamo datu kvalitāti savas kompetences ietvaros pārbaudīs Izglītības kvalitātes valsts dienests (zinātnisko institūciju reģistram sniegtās ziņas) un Izglītības un zinātnes ministrija (Nacionālās zinātniskās darbības informācijas sistēmas pārzinis). Ministru kabineta noteikumu projektā minētais pārskats par zinātnisko darbību aizstās informācijas iesniegšanu Izglītības un zinātnes ministrijai zinātnes bāzes finansējuma aprēķināšanai, informācijas iesniegšanu Izglītības kvalitātes valsts dienestam, kas bija noteikta Zinātniskās darbības likuma 28. panta sestajā un septītajā daļā, informācijas iesniegšanu Centrālajai statistikas pārvaldei. Valsts zinātniskajām institūcijām un valsts augstskolām Valsts kasei arī turpmāk būs jāsniedz pārskats par valsts budžeta līdzekļu izlietojumu. Citi pārskati normatīvajos aktos nav paredzēti. Noteikumu projekta 11.11. apakšpunkts paredz pārskatā norādīt ziņas par zinātnisko institūciju, tās darbības mērķiem, uzdevumiem un izmaiņām ziņās, kas tiek norādītas zinātnisko institūciju reģistrā. Šo datu mērķis ir pārliecināties par zinātnisko institūciju darbības atbilstību Zinātniskās darbības likuma prasībām. Projekta 11.12. apakšpunkts paredz pārskatā norādīt ziņas par zinātniskajā institūcijā nodarbinātajiem, kas atspoguļo finansējuma izlietojumu, kā arī parāda, ka tiek izpildītas Zinātniskās darbības 28. panta otrajā daļā minētās prasības (kritēriji). Dati par personām, kas iekļautas zinātniskajās institūcijās akadēmiskajos amatos ievēlēto personu reģistrā atkārtoti sistēmā un pārskatā nav jāievada, bet to ievietošanu pārskata formā nodrošinās Nacionālās zinātniskās darbības informācijas sistēmas funkcionalitāte. Ziņas par personu slodzi tiek izmantotas zinātnes bāzes finansējuma aprēķināšanai atbilstoši Ministru kabineta 2013. gada 12. novembra noteikumu Nr.1316 “Kārtība, kādā aprēķina un piešķir bāzes finansējumu zinātniskajām institūcijām” noteiktajam. Šie dati parāda piešķirto budžeta līdzekļu izlietojumu un tādējādi atbilst deleģējumam par pārskatā par zinātniskās institūcijas zinātnisko darbību iekļaujamajai informācijai. Tieslietu ministrijas 21.07.2017. iebildumā (vēstule Nr.1-9.1/893) par personas datu apstrādi minēto punktu redakcijas neparedz papildus (citu) personu datu apstrādi, izņemot kā vien to personas datu apstrādi, kas Nacionālajā zinātniskās darbības informācijas sistēmā jau iekļauta. Datu apstrāde personu līmenī ir nepieciešama, lai aprēķinātu zinātnes bāzes finansējumu zinātniskajām institūcijām un Izglītības un zinātnes ministrijas piesaistītie revidenti veiktu finansējuma piešķiršanai iesniegto datu pārbaudi un pārliecinātos par finansējuma izlietojumu. Datu apstrāde personu līmenī samazina audita termiņu un izmaksas. Dati par zinātniskā personāla slodzi ir nepieciešami, lai izvērtētu zinātniskā personāla darbības atbilstību normatīvajiem aktiem, jo, piemēram, nosacījumi, kas atrunā projekta īstenošanā iesaistītā zinātniskā personāla slodzes ierobežojumu īstenojot struktūrfondu atbalstītus projektus noteikti:1) 1.1.1. specifiskā atbalsta mērķa “Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā” (turpmāk – 1.1.1. SAM) 1.1.1.1. pasākumā “Praktiskas ievirzes pētījumi” saskaņā ar Ministru kabineta 2016. gada 12. janvāra noteikumu Nr. 34 “Darbības programmas “Izaugsme un nodarbinātība” 1.1.1. specifiskā atbalsta mērķa “Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā” 1.1.1.1. pasākuma “Praktiskas ievirzes pētījumi” īstenošanas noteikumi 43.1. apakšpunktā noteikto;2) 1.1.1. SAM 1.1.1.2. pasākumā “Pēcdoktorantūras pētniecības atbalsts” saskaņā ar Ministru kabineta 2016. gada 19. janvāra noteikumu Nr. 50 “Darbības programmas “Izaugsme un nodarbinātība” 1.1.1. specifiskā atbalsta mērķa “Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā” 1.1.1.2. pasākuma “Pēcdoktorantūras pētniecības atbalsts” īstenošanas noteikumi 25.4. apakšpunktā un 59. punktā noteikto). Informācija par noslodzi pārskata gadā fizisko personu līmenī nepieciešama ne tikai Izglītības un zinātnes ministrijai, bet ļoti būtiska ir Centrālajai finanšu un līgumu aģentūrai kā 1.1.1.1. pasākuma uzraudzības procesu īstenotājam, ņemot vērā, ka šobrīd, lai izvērtētu, vai zinātniskais personāls ievēro noteiktos noslodzes ierobežojumus, informācija nereti ir pieejama ierobežotā apmērā. Projekta 11.13. un 11.14. apakšpunktos minētās ziņas raksturo zinātniskās darbības rezultātus, institūcijas veiktos pētījumus. Šīs ziņas ir nepieciešamas zinātnes bāzes finansējuma aprēķināšanai. Ziņas, kas minētas 11.13. un 11.14. apakšpunktos tiek izgūtas no Nacionālās zinātniskās darbības informācijas sistēmas attiecīgās datubāzes, nav nepieciešama minēto ziņu atkārtota ievade. Ministru kabineta 2017. gada 27. jūnija noteikumi Nr. 381 “Nacionālās zinātniskās darbības informācijas sistēmas noteikumi” paredz, ka sistēmas pārzinim Izglītības un zinātnes ministrijai ir tiesības slēgt vienošanās vai līgumus ar citu informācijas sistēmu turētājiem vai pārziņiem un izstrādāt iekšējos normatīvos aktus par datu automātisku apmaiņu tiešsaistē starp sistēmu un citām informācijas sistēmām, kas paredzēs arī informācijas apmaiņu ar starptautiskajām datubāzēm. Ziņas, kas minētas noteikumu projekta 11.14.1.11. un 11.14.2.9. apakšpunktos, sistēmā ir jānorāda, norādot hipersaiti uz vietni, kur pieejams zinātniskās darbības rezultāts primāri norādot hipersaiti uz vietni, kur darba rezultāts ir pieejams brīvpieejā, piemēram, institūcijas zinātniskās darbības repozitoriju. Projekta administrējošā iestāde ir valsts pārvaldes iestāde, kura veic projekta administrēšanu, piemēram, Latvijas Zinātnes padome, Studiju un zinātnes administrācija, Centrālā Finanšu un līgumu aģentūra vai cita. Noteikumu projekts paredz norādīt zinātniskās darbības projektiem un rezultātiem atbilstošās zinātņu nozares. Zinātņu nozares norāda atbilstoši spēkā esošajam normatīvajam regulējumam. Šis noteikumu projekts neparedz izmaiņas normatīvajā regulējumā par zinātnes nozarēm. Papildus norādām, ka zinātnes nozaru klasifikācija atšķiras no izglītības klasifikācijas, kas ir cita starptautiski lietota klasifikācija. Noteikumu projekts par pārskatu par zinātniskās institūcijas zinātnisko darbību attiecas uz zinātnes klasifikāciju, kurai izmanto Latvijas zinātnes padomes apstiprināto zinātnes nozaru un apakšnozaru sarakstu vai Ekonomiskās sadarbības un attīstības organizācijas (turpmāk – OECD) rokasgrāmatā *Frascati manual* pieejamo zinātnes nozaru un apakšnozaru sarakstu (pieejams <https://www.oecd.org/science/inno/38235147.pdf>; apstiprināts 2007. gadā, atkārtoti 2015. gadā). Arī esošais normatīvais regulējums par statistikas pārskatu veidlapām (Ministru kabineta 2016. gada 20. decembra noteikumiem Nr.812 “Oficiālās statistikas veidlapu paraugu apstiprināšanas un veidlapu aizpildīšanas un iesniegšanas noteikumi”) paredz informācijas sniegšanu atbilstoši OECD nozaru dalījumam. Sākot ar 2019. gadu notiks automātiska datu apmaiņa starp Nacionālo zinātniskās darbības informācijas sistēmu un Centrālās statistikas pārvaldes informācijas sistēmu, kuras ietvaros Centrālajai statistikas pārvaldei tiks nodoti pārskatā par zinātniskās institūcijas zinātnisko darbību sniegtie statistikas dati (nepersonalizētā līmenī) 2018. gadā zinātniskās institūcijas pārskatu par zinātni iesniegs līdzšinējā kārtībā, tai skaitā izmantojot datus no pārskata par zinātniskās institūcijas zinātnisko darbību. Sākot ar 2019. gadu Centrālā statistikas pārvalde vairs neprasīs informācijas iesniegšanu no zinātnisko institūciju reģistrā reģistrētajām institūcijām, bet izmantos datus, ko zinātniskās institūcijas sniegs Izglītības un zinātnes ministrijai. Noteikumu projekts neattiecas uz institūcijām, kas nav reģistrētas zinātnisko institūciju reģistrā un tādējādi nav zinātniskās institūcijas, bet nodarbojas ar zinātni. Šīs institūcijas Centrālajai statistikas pārvaldei informāciju par savu darbību iesniegs līdzšinējā kārtībā. Informācijas apjoms, ko Centrālajai statistikas pārvaldei sniegs zinātniskās institūcijas caur zinātniskās institūcijas zinātniskās darbības pārskatu ir noteikts Ministru kabineta 2016. gada 20. decembra noteikumos Nr.812 “Oficiālās statistikas veidlapu paraugu apstiprināšanas un veidlapu aizpildīšanas un iesniegšanas noteikumi”. Pēc projektā paredzēto normu, stāšanās spēkā ziņas statistikas pārvaldei tiks iesniegtas atbilstoši Ministru kabineta 2016. gada 20. decembra noteikumos Nr.812 “Oficiālās statistikas veidlapu paraugu apstiprināšanas un veidlapu aizpildīšanas un iesniegšanas noteikumi” noteiktajām veidlapām Nacionālajai zinātniskās darbības informācijas sistēmai elektroniski savienojoties ar Centrālās statistikas pārvaldes pārziņā esošās valsts informācijas sistēmas "Centrālās statistikas pārvaldes informācijas sistēma" elektronisko datu vākšanas apakšsistēmu. Šāda datu iesniegšanas kārtība jau ir atrunāta Ministru kabineta 2016. gada 20. decembra noteikumos Nr.812. Pārskatā par zinātniskās institūcijas zinātnisko darbību iesniegtās ziņas Izglītības un zinātnes ministrija izmantos, lai: 1) plānotu zinātnes politiku, veicinātu valsts zinātnisko institūciju attīstību un konkurētspējas pieaugumu; 2) pārliecinātos par institūciju attīstības stratēģijās noteikto mērķu izpildi; 3) izvērtētu zinātnisko institūciju darbības nodrošināšanā veikto publiskā finansējuma ieguldījumu efektivitāti; 4) aprēķinātu zinātnes bāzes finansējumu valsts zinātniskajām institūcijām (datu iesniegšanu noteiks Izglītības un zinātnes vadlīnijas); 5) izvērtētu zinātniskās institūcijas atbilstību zinātniskās institūcijas statusam (Zinātniskās darbības likuma 32. panta trešā daļa un 28. panta pirmā un otrā daļa); 6) veiktu citus normatīvajos aktos un politikas plānošanas dokumentos noteiktos uzdevumus. Pārskats par zinātniskās institūcijas zinātnisko darbību būs publiski pieejams Nacionālajā zinātniskās darbības informācijas sistēmā, izņemot finanšu datus un personas datus (personas kodi) saturošu informāciju. |
| 3. | Projekta izstrādē iesaistītās institūcijas | Izglītības un zinātnes ministrija, Izglītības kvalitātes valsts dienests, Latvijas Zinātnes padome, Kultūras ministrija, Veselības ministrija, Zemkopības ministrija, Centrālā statistikas pārvalde, Centrālā finanšu un līgumu aģentūra, Valsts izglītības attīstības aģentūra, Studiju un zinātnes administrācija |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zinātniskās institūcijas, zinātnieki, Izglītības un zinātnes ministrija un attiecīgās nozaru ministrijas (kuru padotībā ir zinātniskās institūcijas), Izglītības kvalitātes valsts dienests.  |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs valsts zinātniskajām institūcijām pēc noteikumu projekta pieņemšanas samazināsies, jo nebūs jāveido vairāki pārskati par zinātni, zinātnisko darbību, kas bieži vien saturēja līdzīgu informāciju un prasīja veidlapu aizpildīšanu, ko vairākas institūcijas vēl 2016. gadā darīja rokrakstā, vai vismaz 15 pārskata izdevumu izdošanu un iesniegšanu dažādiem adresātiem.Privāto zinātnisko institūciju administratīvais slogs būtiski nemainīsies, jo līdz 2016. gada beigām arī privātajām zinātniskajām institūcijām bija jāsniedz zinātnisko institūciju reģistram (kārto Izglītības kvalitātes valsts dienests) dati par savu darbību. Saskaņā ar Zinātniskās darbības likuma grozījumiem, kas stājās spēkā 2016. gada 22. decembrī, šāda informācija vairs nav jāsniedz, bet ir paredzēts vienots pārskats par zinātniskās institūcijas zinātnisko darbību visām zinātniskajām institūcijām. Pārskata par zinātniskās institūcijas zinātnisko darbību lielāko daļu izveido balstoties uz Nacionālajā zinātniskās darbības informācijas sistēmā ietvertajām ziņām, tādējādi jau ievadītās ziņas sistēmā nav jāievada atkārtoti. Ziņu ievadei Nacionālajā zinātniskās darbības informācijas sistēmā var lietot automātiskus datu apmaiņas mehānismus, kas ilgtermiņā administratīvās izmaksas var samazināt. Tāpat paredzēt, ka tām zinātniskajām institūcijām, kas pretendē uz zinātnes bāzes finansējuma saņemšanu no valsts budžeta, nebūs jāsniedz atsevišķs pārskats (dati) bāzes finansējuma aprēķināšanai, bet tam izmantos pārskatā par zinātniskās institūcijas zinātnisko darbību sniegtos datus. Noteikumu projekta 11.11.6., 11.1.2.5., 11.12.6., 11.13.12. apakšpunktos minētās ziņas ir iesniedzamas pirmo reizi, bet to apjoms ir nebūtisks. Pārējās noteikumu projekta 11.1punktā minētās ziņas zinātniskās institūcijas jau iesniedz vienai vai vairākām valsts pārvaldes iestādēm (Izglītības un zinātnes ministrijai, nozaru ministrijām, Izglītības kvalitātes valsts dienestam).Izglītības kvalitātes valsts dienestam ir tiesības iepazīties ar pārskatā norādītajām ziņām.  |
| 3. | Administratīvo izmaksu monetārs novērtējums | Administratīvās izmaksas paliek praktiski nemainīgas salīdzinot ar esošajām administratīvajām izmaksām informācijas sagatavošanai.  |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Vienlaikus ar projektu ir izstrādāti un tiks virzīti izskatīšanai Ministru kabinetā šādi saistītie tiesību aktu projekti:1. Ministru kabineta noteikumu projekts “Noteikumi par Latvijas zinātnes nozarēm un apakšnozarēm”, kas nosaka Latvijas zinātnes nozares un apakšnozares, kuras izmantos un ir izstrādāts saskaņā ar Zinātniskās darbības likuma 13. panta otrās daļas 3.1 punktu (06.07.2017., VSS-724);2. Grozījums Ministru kabineta 2006. gada 20. jūnija noteikumos Nr. 497 “Noteikumi par Latvijas Zinātnes padomes ekspertu komisiju izveidošanu un darbību”, nosakot ekspertu komisiju izveidošanu zinātņu nozaru grupās, kuras atbilst Ministru kabineta noteikumu projektā “Noteikumi par Latvijas zinātnes nozarēm un apakšnozarēm” noteiktajām Latvijas zinātņu nozaru grupām (06.07.2017., VSS-723). |
| 2. | Atbildīgā institūcija | Izglītības un zinātnes ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
|  **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts nosūtīts viedokļa sniegšanai Rektoru padomei, Valsts zinātnisko institūtu asociācijai. Noteikumu projekts publicēts Izglītības un zinātnes ministrijas mājas lapā.<http://www.izm.gov.lv/lv/normativie-akti/normativo-aktu-projekti>  |
| 2. | Sabiedrības līdzdalība projekta izstrādē | Noteikumu projekts publicēts Izglītības un zinātnes ministrijas mājas lapā. Priekšlikumi un iebildumi nav saņemti. |
| 3. | Sabiedrības līdzdalības rezultāti | Saņemts atzinums no Rektoru padomes un Valsts zinātnisko institūtu asociācijas. Sniegtie iebildumi ir iekļauti izziņā.  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Zinātniskās institūcijas, Izglītības un zinātnes ministrija, citas ministrijas, kuru padotībā ir zinātniskās institūcijas. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

Izglītības un zinātnes ministrs Kārlis Šadurskis

Vīzē:

valsts sekretāre Līga Lejiņa

20.09.2017.

15:44:19

2835

K. Veldre, 67047857

kaspars.veldre@izm.gov.lv

N. Mazure, 67047940

nadezda.mazure@izm.gov.lv